VSL sklep III Cp 196/2000
Datum: 2000-06-15T02:00:00.000+02:00
ecli: ECLI:SI:VSLJ:2000:III.CP.196.2000
sodisce: Višje sodišče v Ljubljani
oddelek: Civilni oddelek
institut: postopek pri ugovoru zoper sklep o izvršbi na podlagi verodostojne listine - obrazložitev ugovora
jedro: Ne gre za situacijo iz petega odstavka 62. člena ZIZ, temveč za primer, ki terja postopanje po drugem odstavku istega člena ZIZ, če dolžnik v ugovoru zoper sklep o izvršbi (na podlagi verodostojne listine) navede dejstva, s katerimi ga utemeljuje, medtem ko predlogov v smeri dokazovanja negativnih dejstev niti ni mogel ponuditi.

 
zveza: ZIZ člen 53,  53/2,  53/3,  62,  62/2,  62/5,  53,  53/2,  53/3,  62,  62/2,  62/5.

## Jedro

Ne gre za situacijo iz petega odstavka 62. člena ZIZ, temveč za primer, ki terja postopanje po drugem odstavku istega člena ZIZ, če dolžnik v ugovoru zoper sklep o izvršbi (na podlagi verodostojne listine) navede dejstva, s katerimi ga utemeljuje, medtem ko predlogov v smeri dokazovanja negativnih dejstev niti ni mogel ponuditi.

## Izrek

Ugovoru se ugodi, izpodbijani sklep se v 2. točki njegovega izreka (to je v delu, v katerem je bila dovoljena izvršba) razveljavi in se postopek nadaljuje po pravilih pravdnega postopka kot pri ugovoru zoper plačilni nalog (glede 1. in 3. tč. izpodbijanega sklepa).

## Obrazložitev

Z izpodbijanim sklepom je sodišče prve stopnje v celoti ugodilo upnikovemu predlogu za izvršbo na podlagi verodostojne listine zaradi izterjave 47.708,00 SIT s pripadki.

Zoper sklep sodišča prve stopnje je dolžnica vložila ugovor, ki ga je sodišče prve stopnje očitno na podlagi določbe petega odstavka 62. člena Zakona o izvršbi in zavarovanju (ZIZ) poslalo višjemu sodišču, da o njem odloči kot o pritožbi.

V ugovoru dolžnica izpodbija prvostopni sklep smiselno v celoti. Meni, da upniku ničesar ne dolguje, ker je otroka izpisala iz vrtca še preden bi otrok prebil v varstvu pri upniku en sam dan, saj ni dobila sicer pričakovane zaposlitve. Ker je še vedno nezaposlena, pa terjanega plačila tudi ne more poravnati. Formalnega ugovornega predloga dolžnica ni ponudila.

Ugovor je utemeljen.

Nobenega dvoma ni, da dolžnica izpodbija sklep o izvršbi v celoti, saj v njem zanika sleherni dolg do upnika s trditvijo, da je otroka izpisala iz vrtca še preden bi otrok prebil v varstvu pri upniku en sam dan. Dolžničin ugovor je tudi obrazložen v pomenu določbe drugega odstavka 53. člena ZIZ, saj je v njem navedla dejstva, s katerimi ga utemeljuje, medtem ko predlogov v smeri dokazovanja negativnih dejstev niti ni mogla ponuditi. Zato ne gre za situacijo iz petega odstavka 62. člena ZIZ, temveč za primer, ki terja postopanje po drugem odstavku istega člena ZIZ - torej razveljavitev sklepa o izvršbi v delu, v katerem je bila dovoljena izvršba in nadaljevanje postopka kot pri ugovoru zoper plačilni nalog. Med strankama je namreč spor o obstoju terjatve, ki ga je vselej mogoče rešiti le v pravdnem postopku. Zato je bilo treba na podlagi določbe 3. tč. 365. člena Zakona o pravdnem postopku v zvezi s 15. členom ZIZ odločiti, kot je razvidno iz izreka tega sklepa.